Thommy Berggren
Thommy Berggren (født 12. august 1937 i Mölndal) er en pensioneret svensk skuespiller og filminstruktør, der gennem sin lange filmkarriere er kendt for roller som "Sixten Sparre" i Elvira Madigan (1967), som "August Strindberg" i tv-serien Strindberg – et liv (1985) og som "Erik Bergman" i filmen Søndagsbarn (1992).

Biografi
Thommy Berggren er søn af William Berggren (1900–1963, tidligere leder af Sjöfartsverket) og fabriksarbejderen Annie, født Berntsson (1908–1996), der var gift i to omgange. Voksede op på Sjömansgatan i Masthugget og rejste et par år til søs i sin ungdom for herefter at arbejde på fabrik. Han studerede skuespil på Pickwickklubbens teaterskola i Göteborg og spillede teater på Atelierteatern. Han blev optaget på Göteborgs stadsteaters elevskole i 1956 og fuldførte uddannelsen i 1958.

Efter eksamen blev han ansat på Göteborgs stadsteater i 1959, hvor han arbejdede, indtil han blev engageret på Dramaten i Stockholm i 1963. Den første rolle på Dramaten var som "unge Nick" i Ingmar Bergmans produktion af Edward Albees skuespil Hvem er bange for Virginia Woolf?. I samme periode indledte han sin filmkarriere og optrådte i flere store 60'er-produktioner, blandt andet i Bo Widerbergs Ravnekvarteret (1963), Heja Roland! (1966) og ikke mindst i Elvira Madigan (1967) sammen med en helt ung Pia Degermark. Samarbejdet med Widerberg fortsatte i mange år, men deres sidste fælles filmproduktion, Svart och rött, resulterede ikke i nogen færdig film.

Thommy Berggren debuterede som filminstruktør med Harold Pinters skuespil Hjemkomsten på Dramaten i 1993, og han fortsatte med at instruere teater frem til sin pensionering. Han har blandt andet instrueret Strindbergs Fröken Julie (2005), med Mikael Persbrandt og Maria Bonnevie i hovedrollerne på Dramaten samt Pinters Viceværten (2001), Hjemkomsten (2006), Henrik Ibsens Vildanden (2008) og Samuel Becketts Mens vi venter på Godot (2009) alle på Stockholms stadsteater.

Thommy Berggren var i perioden 1964 til 1969 gift med Ulla Langstedt (f. 1945), men har i de sidste mange år været samlevende med tv-kokken Monika Ahlberg (f. 1961), som han har tre børn med.

Han udgav i 2017 biografien Tommy, hvor han blandt andet forklarer, hvorfor stavemåden "Thommy" er ændret tilbage til "Tommy".

Priser
Berggren har modtaget flere priser gennem tiden, blandt andet Teaterförbundets Daniel Engdahl-stipendium (1961), en guldbagge som bedste mandlige skuespiller i Heja Roland! (1966), Svenska Akademiens Carl Åkermarks stipendium (1989), Dramatens O’Neill-stipendium (1990), Svenska Dagbladets Thaliapris (1994) og en guldbagge for bedste mandlige birolle i Glaspusterens børn (1998). I 2015 blev han tildelt Svenska Akademiens teaterpris.

Kuriosa
Rockmusikeren Ulf Lundell synger "Jag ska göra Thommy Berggren / till kulturminister" i sangen "En bättre värld" fra albummet Högtryck.
I 2010 skulle Thommy Berggren instruere en teaterforestilling med og om Mikael Persbrandt på Oscarsteatern i Stockholm, men forestillingen fik aldrig premiere. I 2017 lavede filminstruktøren Fijona Jonuzi filmen Den störste, der handler om fiktive teaterprøver mellem Berggren og Persbrandt; rollerne spillet af de kvindelige skuespillere Eva Johansson og Louise Löwenberg. Foruden Johansson og Löwenberg som "Micke & Thommy", medvirker også Malin Persson og Iwa Boman.

Filmografi (udvalg)
 2013 - Godheten – sig selv
 2003 - Kontorstid – Bill
 2002 - Muraren (dokumentarfilm) – sig selv
 1999 - Offer och gärningsmän (tv-serie) – Fredrik Berg
 1998 - Liv till varje pris – En film om Bo Widerberg (dokumentarfilm) – sig selv
 1998 - Glaspusterens børn – Herskeren
 1994 - Onkel Vanja – Ivan Petrovitj Vojnitskij (Onkel Vanja)
 1992 - Maskeraden (tv-stykke) – Gustav III
 1992 - Søndagsbarn – Erik Bergman
 1988 - Faderen – Ritmesteren
 1987 - Hjärtat – faderen i familien
 1986 - Gösta Berlings saga (tv-serie) – Gösta Berling
 1985 - Strindberg – et liv (tv-serie) – August Strindberg
 1983 - Bjerget på månens bagside – Maxim Kovalevskij
 1979 - Kristoffers hus – Kristoffer Collin
 1975 - Giliap – Giliap
 1971 - Joe Hill – Joe Hill
 1969 - Fröken Julie – Jean
 1968 - Svarta palmkronor – Colett (sømand)
 1967 - Elvira Madigan  – Sixten Sparre
 1966 - Heja Roland! – Roland Jung
 1965 - Kärlek 65 – en skuespiller
 1963 - Ravnekvarteret – Anders
 1963 - Barnevognen – Björn
 1961 - Pärlemor – Jan Wæbel

Kilder

Eksterne henvisninger
 

Skuespillere fra Sverige